Diari Oficial de la Generalitat Valenciana


Sumari del DOGV 4388, del 28-11-2002 (2002/13286)

ORDE d'11 de novembre de 2002, de la Conselleria de Medi Ambient, per la qual es fixen les característiques ambientals en els plecs de clàusules administratives particulars com a criteri objectiu d'adjudicació dels contractes públics que es convoquen per mitjà del procediment de concurs.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/11/11/(1)/dof/vci/html**

### Dades del document

Número de DOGV
:   4388

Data del DOGV
:   28-11-2002

Secció del DOGV
:   I. DISPOSICIONS GENERALS

Número del document
:   2002/13327


Data del document
:   11-11-2002

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

 Descriptors 

:   * norma mediambiental
    * protecció del medi ambient
    * legislació
    * contracte administratiu

ORDE d'11 de novembre de 2002, de la Conselleria de Medi Ambient, per la qual es fixen les característiques ambientals en els plecs de clàusules administratives particulars com a criteri objectiu d'adjudicació dels contractes públics que es convoquen per mitjà del procediment de concurs. [2002/X13069]
  
L'establiment i la promoció pels poders públics de polítiques orientades a la protecció del medi ambient és una exigència que se deriva de l'article 45 de la Constitució espanyola i que també es recull en l'art. 2 del Tractat d'Amsterdam.
  
Entre els instruments que serveixen a l'objectiu de protecció ambiental, es troben els contractes administratius. Aquest mecanisme d'intervenció pública ha d'utilitzar-se al servei d'un dels objectius principals de la UE, com és el desenvolupament sostenible, recollit en l'art. 6 del Tractat d'Amsterdam, i que exigeix la integració dels requisits de protecció ambiental en la definició i aplicació de les polítiques sectorials. Deure que, sens dubte, abraça igualment la política de contractació pública, sense que siga defensable que aquesta puga romandre aliena al dit procés d'integració.
  
En aquest context se situa la Llei 11/97, de 24 d'abril, d'Envasos i Residus d'Envasos, que en la disposició addicional III, obliga les administracions públiques a promoure l'ús de materials reutilitzables i reciclables en la contractació d'obres públiques i subministraments.
  
Així mateix, s'exigeix en l'art. 26 de la Llei 10/1998, de 21 d'abril, en establir, que les administracions promouran l'ús de materials reutilitzables, reciclables i valorizables, com també de productes fabricats amb material reciclat que complisquen les especificacions tècniques requerides en el marc de la contractació pública d'obres i subministraments.
  
Per la seua banda, la Llei 10/2000, de 12 de desembre, de Residus de la Comunitat Valenciana, en l'article 15, disposa, entre els seus principis generals, que la Generalitat i les administracions locals valencianes coordinaran les seues competències a fi de realitzar una planificació concertada i una execució conjunta de les accions necessàries per a fomentar l'ús de productes regenerats o elaborats totalment o parcialment amb materials reciclatges.
  
Estes disposicions legals, en aplicació de l'article 86 del text refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, condueixen necessàriament a incloure els criteris ambientals en els plecs de clàusules administratives particulars dels contractes d'obres, subministraments, gestió de serveis públics, consultoria i assistència i serveis que es convoquen per la Conselleria de Medi Ambient i organismes públics dependents d'aquesta, preservats els principis generals de la contractació pública (art. 11 i 13 TRLCAP) i atenent a la finalitat del contracte que en cada cas es determine.
  
Es considera que per a contribuir de manera eficaç a un desenvolupament sostenible en l'àmbit de la Comunitat Valenciana, cal establir un nou paradigma del creixement i una major qualitat de vida per mitjà de la creació de riquesa i competitivitat sobre la base de productes i serveis més ecològics i, per això, es fa necessari prestar major atenció a aquelles empreses que exercisquen activitats més respectuoses amb el medi ambient en el marc de la contractació pública.
  
A la vista de tot l'anterior i de conformitat amb les competències que l'art. 32.1.2 de l'Estatut d'Autonomia de la Comunitat Valenciana atribueix a la Generalitat Valenciana per al desenvolupament legislatiu i l'execució, dins del seu territori, de la legislació bàsica de l'Estat en matèria contractual i per raó de la facultat que té reconeguda, en l'art. 149.1.23 de la Constitució i recollida en l'art. 32.1.6 de l'esmentat Estatut, per a l'establiment de normes addicionals de protecció, en l'àmbit de la legislació bàsica de l'Estat sobre la protecció del medi ambient,
  
ORDENE
  
Article 1
  
La present orde s'aplicarà a la Conselleria de Medi Ambient i els organismes públics dependents d'esta.
  
Article 2
  
Per a determinar l'oferta més avantatjosa en la contractació administrativa, es valoraran, entre altres criteris objectius d'adjudicació, aquelles característiques ambientals que comporten un avantatge econòmic per a l'entitat contractant, que puga atribuir-se al producte o servei objecte de la licitació.
  
Estes característiques ambientals es fixaran en els plecs de clàusules administratives particulars i, si és procedent, en els models tipus sobre els dits plecs dels contractes objecte de la present ordre, que es convoquen per concurs, juntament amb altres criteris objectius d'adjudicació que s'establisquen, d'acord amb el que preveu l'article 86 del text refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.
  
Les característiques ambientals enunciades en aquesta disposició normativa o qualsevol altra equivalent, que s'incloguen en les ofertes que es presenten en els contractes de subministraments, gestió de serveis públics, de consultoria i assistència, i de serveis, es ponderaran en un 20%, respectivament, i el 80% restant es distribuirà entre els altres criteris d'adjudicació que figuren en el plec de cada contracte. En els contractes d'obres, seran valorats en un 10%, i el 90% restant se distribuirà entre els altres criteris d'adjudicació que figuren en el plec. Aquestes característiques ambientals es valoraran sempre, atenent les especificacions tècniques de l'objecte de cada contracte.
  
A la vista de tot l'anterior, es mencionen, de manera no exhaustiva i en ordre d'importància no excloent, les característiques ambientals que l'entitat contractant valorarà, juntament amb altres criteris objectius d'adjudicació del concurs, per tal de determinar l'oferta més avantatjosa entre totes les que es presenten en cadascun dels contractes administratius que s'allisten a continuació:
  
1. Contractes de subministraments
  
a) Oferta de productes fabricats totalment o parcialment amb materials reciclats o regenerats. Per a la valoració d'este criteri s'utilitzarà el percentatge en què el producte és reutilitzable o reciclable que, prèviament a l'adjudicació del contracte, haurà de venir avalat per un certificat expedit per un laboratori o organització independent.
  
b) Oferta de productes procedents d'un procés de reciclatge o de reutilització. Per a la valoració d'aquest criteri s'utilitzarà el percentatge en què el producte és reutilitzable o reciclable que, prèviament a l'adjudicació del contracte, haurà de venir avalat per un certificat expedit per un laboratori o organització independent.
  
c) Oferta de productes reutilitzables, reciclables o valorizables. Per a la valoració d'aquest criteri s'utilitzarà el percentatge en què el producte és reutilitzable, reciclable o valorizable que, prèviament a l'adjudicació del contracte, haurà de venir avalat per un certificat expedit per un laboratori o organització independent.
  
d) Oferta de productes envasaments en recipients reciclats o reutilitzats.
  
e) Oferta de productes que disposen en el mercat de l'ecoetiqueta ecològica, concedida en els termes previstos en el Reglament núm. 1980/2000, de 17 de juliol del 2000 (CEE), relatiu a un sistema comunitari revisat de concessió d'etiqueta ecològica, o en posteriors disposicions comunitàries vigents en la matèria, sense perjudici que es valore de forma equitativa qualsevol altre distintiu de qualitat ambiental, regulat d'acord amb les lleis o normes tècniques nacionals en vigor.
  
f) Oferta de productes elaborats en l'àmbit d'un sistema de gestió ambiental, establit d'acord amb els criteris recollits en el Reglament EMAS (CEE) núm. 761/2001, del Parlament Europeu i del Consell, de 19 de març del 2001, pel qual es permet que les organitzacions s'adherisquen amb caràcter voluntari a un sistema comunitari de gestió i auditories ambientals o en posteriors disposicions comunitàries vigents en la matèria.
  
g) Oferta de productes elaborats en l'àmbit d'un sistema de gestió ambiental basat en les normes internacionals ISO (sèrie ISO 14312), en les normes europees EN o espanyoles UNE (77/801/94 i 77/802/94) com també en qualsevol altra norma tècnica que establisca un sistema de gestió ambiental equivalent.
  
h) Oferta de productes elaborats per mitjà de l'ocupació de la millor tècnica disponible i econòmicament viable, d'acord amb el que estableix la Directiva 96/61, de 24 de setembre de 1996, relativa a la prevenció i control integrat de la contaminació, a fi de causar el menor impacte ambiental en el medi.
  
i) Ofertes que incloguen altres característiques ambientals rellevants, com són el menor consum d'energia per mitjà de la utilització de qualsevol mecanisme o tecnologia menys contaminant; ús de fonts d'energia renovable; la reducció en pes dels envasos que es puguen utilitzar, la reducció en la generació de residus; baixos nivells de soroll i reducció d'emissions contaminants a l'atmosfera; recollida, reutilització, reciclatge o valoració energètica a càrrec del licitador de les deixalles produïdes durant o després de l'ús o consum del producte; recuperació o reutilització a càrrec de l'oferent del material d'envasament i dels productes usats; transport i lliurament de productes químics concentrats i diluïts i qualsevol altra consideració ambiental que puga ser valorada per l'administració.
  
2. Contractes d'obres
  
a) Es valorarà, en l'execució de l'obra, l'ús de materials procedents d'un procés de reciclatge o de reutilització. Per a la valoració d'aquest criteri s'utilitzarà el percentatge en què el producte és reutilitzable o reciclable que, prèviament a l'adjudicació del contracte, haurà de venir avalat per un certificat expedit per un laboratori o organització independent.
  
b) Es valorarà, en l'execució de l'obra, l'ús de materials reutilitzables, reciclables o valorizables. Per a la valoració d'aquest criteri s'utilitzarà el percentatge en què el material és reutilitzable, reciclable o valorizable que, prèviament a l'adjudicació del contracte, haurà de venir avalat per un certificat expedit per un laboratori o organització independent.
  
c) Es valorarà, en l'execució de l'obra, l'ús de productes fabricats totalment o parcialment amb materials reciclats o regenerats. Per a la valoració d'aquest criteri s'utilitzarà el percentatge en què el producte és reutilitzable o reciclable que, prèviament a l'adjudicació del contracte, haurà de venir avalat per un certificat expedit per un laboratori o organització independent.
  
d) Es valorarà, en l'execució de l'obra, l'ús de productes que tinguen alguna consideració mediambiental destacable o l'adopció de mesures específiques de caràcter ambiental.
  
e) Es valorarà que l'execució de l'obra es realitze en el marc d'un sistema de gestió ambiental establit d'acord amb els criteris recollits en el Reglament EMAS núm. 761/2001, del Parlament Europeu i del Consell, de 19 de març del 2001, pel qual es permet que les organitzacions s'adherisquen amb caràcter voluntari a un sistema comunitari de gestió i auditories ambientals, o en posteriors disposicions comunitàries vigents en la matèria.
  
f) Es valorarà que l'execució de l'obra es realitze en l'àmbit d'un sistema de gestió ambiental basat en les normes internacionals ISO (sèrie ISO 14714), en les normes europees EN o espanyoles UNE (77/801/94 i 77/802/94) com també en qualsevol altra norma tècnica que establisca un sistema de gestió ambiental equivalent.
  
g) Es valorarà que, en l'execució de l'obra, es faça ús de la millor tècnica disponible i econòmicament viable, d'acord amb el que estableix la Directiva 96/61, de 24 de setembre de 1996, relativa a la prevenció i control integrat de la contaminació, a fi de causar un menor impacte ambiental en el medi.
  
h) Es valorarà que les ofertes presenten altres característiques ambientals rellevants, com són la reducció en la generació de residus; la reducció en pes dels envasos del material que s'haja d'utilitzar en l'obra, baixos nivells de soroll; recollida, reutilització, reciclatge o valoració energètica a càrrec del licitador de les deixalles produïdes durant o després de l'execució de l'obra; recuperació o reutilització a càrrec de l'oferent del material d'envasament i dels productes usats per a l'execució de l'obra; i qualsevol altra consideració ambiental que puga ser valorada per l'administració.
  
3. Contractes de gestió de serveis públics
  
a) Es valorarà que l'oferent utilitze productes que disposen, en el mercat, de l'ecoetiqueta europea, concedida en els termes previstos en el Reglament núm. 1980/2000, de 17 de juliol del 2000 (CEE), relatiu a un sistema comunitari revisat de concessió d'etiqueta ecològica, o en posteriors disposicions comunitàries vigents en la matèria, sense perjudici que es valore de forma equitativa qualsevol altre distintiu de qualitat ambiental, regulat d'acord amb les lleis o normes tècniques nacionals en vigor.
  
b) Es valorarà que l'oferent actue en l'àmbit d'un sistema de gestió ambiental, establit conforme als criteris recollits en el Reglament EMAS (CEE) 761/2001, del Parlament Europeu i del Consell, de 19 de març del 2001, pel qual es permet que les organitzacions s'adherisquen amb caràcter voluntari a un sistema comunitari de gestió i auditories ambientals, o en posteriors disposicions comunitàries vigents en la matèria.
  
c) Es valorarà que l'oferent actue en l'àmbit d'un sistema de gestió ambiental, establit per les normes internacionals ISO (sèrie ISO 14392), per les normes europees EN o espanyoles UNE (77/801/94 i 77/802/94), com també per qualsevol altra norma tècnica que establisca un sistema de gestió ambiental equivalent.
  
d) Es valorarà que l'oferent faça ús de la millor tècnica disponible i econòmicament viable, d'acord amb el que estableix la Directiva 96/61, de 24 de setembre de 1996, relativa a la prevenció i control integrat de la contaminació, a fi de causar un menor impacte en el medi.
  
e) Es valorarà que l'oferent faça ús de materials reutilitzables, reciclables o valorizables, o de productes regenerats o fabricats totalment o parcialment amb material reciclatge.
  
f) Es valorarà que en l'oferent es donen altres característiques ambientals rellevants, que puguen ser estimades positivament per l'administració, de conformitat amb les exigències del plec de clàusules administratives particulars.
  
4. Contractes de serveis
  
a) Es valorarà que en la prestació del servei s'utilitzen productes que disposen, en el mercat, de l'ecoetiqueta europea, concedida en els termes previstos en el Reglament núm. 1980/2000, de 17 de juliol del 2000 (CEE), relatiu a un sistema comunitari revisat de concessió d'etiqueta ecològica, o en posteriors disposicions comunitàries vigents en la matèria, sense perjudici que es valore de forma equitativa qualsevol altre distintiu de qualitat ambiental, regulat d'acord amb les lleis o normes tècniques nacionals en vigor.
  
b) Es valorarà que el servei se preste en l'àmbit d'un sistema de gestió ambiental, establit d'acord amb els criteris arreplegats en el Reglament núm. 761/2001, del Parlament Europeu i del Consell, de 19 de març del 2001, pel qual es permet que les organitzacions s'adherisquen amb caràcter voluntari a un sistema comunitari de gestió i auditories ambientals, o en posteriors disposicions comunitàries vigents en la matèria.
  
c) Es valorarà que el servei se preste en l'àmbit d'un sistema de gestió ambiental, establit per les normes internacionals ISO (sèrie ISO 14281), per les normes europees EN o espanyoles UNE (77/801/94 i 77/802/94) o per qualsevol altra norma tècnica que establisca un sistema de gestió ambiental equivalent.
  
d) Es valorarà que en la prestació del servei, es faça ús de la millor tècnica disponible i econòmicament viable, conforme al que estableix la Directiva 96/61, de 24 de setembre de 1996, relativa a la prevenció i control integrat de la contaminació, a fi de causar un menor impacte en el medi.
  
e) Es valorarà que el servei incloga una especificació detallada dels procediments de gestió dels residus que es puguen generar durant el període d'execució del contracte, resultant de tals procediments, a més d'un compliment estricte de la legislació vigent, un menor impacte ambiental de l'activitat contractada.
  
f) Es valoraran les ofertes que tinguen altres característiques ambientals rellevants, com són el menor consum d'energia, a través de la utilització de qualssevol mecanismes o tecnologies menys contaminants, els baixos nivells de soroll, la reducció en la generació dels residus; la reducció en pes dels envasos que es puguen utilitzar i totes les circumstàncies que conduïsquen a un menor impacte en el medi.
  
5. Contractes de consultoria i assistència
  
a) Es valorarà que l'oferent actue en el marc d'un sistema de gestió ambiental establit d'acord als criteris recollits en el Reglament núm. 761/2001, del Parlament Europeu i del Consell, de 19 de març del 2001, pel qual es permet que les organitzacions s'adherisquen amb caràcter voluntari a un sistema comunitari de gestió i auditories ambientals, o en posteriors disposicions comunitàries vigents en la matèria.
  
b) Es valorarà que l'oferent actue en el marc d'un sistema de gestió ambiental, establit per les normes internacionals ISO (sèrie ISO 14488), per les normes europees EN o espanyoles UNE (77/801/94 i 77/802/94), com també per qualsevol altra norma tècnica que establisca un sistema de gestió equivalent.
  
Article 3
  
Per a verificar el compliment dels requisits i elements de valoració anteriorment assenyalats, les persones físiques o jurídiques que participen en la licitació dels contractes objecte de la present ordre, hauran d'aportar:
  
1. Els certificats expedits pels organismes públics o privats, nacionals o internacionals, que acrediten el compliment de les corresponents normes i recomanacions.
  
2. Els certificats expedits per un laboratori o organització independent, que acrediten el compliment de les corresponents normes i recomanacions.
  
3. Tots els documents que demostren de forma fefaent el compliment de les corresponents normes, recomanacions i mesures de correcta gestió ambiental incloses en l'oferta.
  
No obstant això, l'administració podrà exigir als licitadors l'aportació de qualsevol altre medi de prova admés en dret que estime necessari per a acreditar el compliment de les característiques ambientals que figuren en el plec de clàusules administratives particulars dels contractes objecte de la present orde.
  
Article 4
  
S'estableix un termini de tres mesos perquè, previ informe de l'àrea jurídica, es modifiquen tots els plecs de clàusules administratives particulars de la Conselleria de Medi Ambient i, si és procedent, els models tipus sobre els dits plecs, conforme al que estableix la present ordre, a fi d'incloure les característiques ambientals com a criteri objectiu d'adjudicació.
  
DISPOSICIÓ FINAL
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 11 de novembre de 2002
  
El conseller de Medi Ambient,


Còpia Permalink ELI